**„A” változat**

**Budaörs Város Önkormányzata Képviselő-testületének**

**…/2020. (….) önkormányzati rendelete**

**Budaörs város zöldfelületeinek és zöldterületeinek megóvásáról, használatáról, fenntartásáról és fejlesztéséről szóló 29/2004. (V.25.) önkormányzati rendelet módosításáról**

Budaörs Város Önkormányzatának Képviselő-testülete

az 1. alcím tekintetében az Alaptörvény 32. cikk (1) bekezdés *a)* pontja szerinti feladatkörében eljárva, a környezet védelmének általános szabályairól szóló 1995. évi LIII. törvény 46. § (1) bekezdésének *c)* pontjában kapott felhatalmazás alapján,

a 2. alcím tekintetében az Alaptörvény 32. cikk (2) bekezdésében meghatározott eredeti jogalkotó hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva,

a 3. alcím tekintetében az Alaptörvény 32. cikk (1) bekezdés *a)* pontja szerinti feladatkörében eljárva, a Magyarország helyi önkormányzatairól szóló 2011. évi CLXXXIX. törvény 143. § (4) bekezdésének *d)* pontjában kapott felhatalmazás alapján,

a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörében eljáró környezetvédelmi igazgatási szerv véleményének kikérésével

a következőket rendeli el.

**1. Budaörs város zöldfelületeinek és zöldterületeinek megóvásáról, használatáról, fenntartásáról és fejlesztéséről szóló 29/2004. (V.25.) önkormányzati rendelet módosítása**

**1. §**

Budaörs város zöldfelületeinek és zöldterületeinek megóvásáról, használatáról, fenntartásáról és fejlesztéséről szóló 29/2004. (V.25.) önkormányzati rendelet (a továbbiakban: Zöldrendelet) 4. § *g)* pontja a következő szöveggel egészül ki:

*[4. § Közhasználatú zöldterületen és zöldfelületen tilos:*

*g) járművel a zöldterületen közlekedni, parkolni]*

„(kivéve a közúti közlekedésre vonatkozó szabályok területi hatálya alá tartozó magatartás),”

**2. §**

A Zöldrendelet 6. § (3) bekezdésének helyébe a következő rendelkezés lép:

„(3) Nem közterületen álló fa kivágását – a tevékenység megkezdését legalább 5 munkanappal megelőzően – előzetesen be kell jelenteni. A bejelentés a 2. sz. melléklet szerinti nyomtatványon írásban vagy az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvényben meghatározott elektronikus úton nyújtható be. Előzetes helyett utólagos, haladéktalan bejelentés szükséges abban az esetben, ha a bejelentés miatti késlekedés testi épséget, vagy vagyontárgyat úgy veszélyeztet, hogy a veszély elhárítása időben biztonságosan más módon nem lehetséges. A veszélyhelyzet a bejelentés mellékleteként megküldendő dokumentációban utólag igazolandó; lehetőség szerint fényképfelvétellel is.”

**3. §**

A Zöldrendelet 6. §-a a következő (5) bekezdéssel egészül ki:

„(5) Kérelemre, vagy hivatalból a jegyző szakmai segítséget nyújt

*a)* a fakivágás szakmai indokoltságának eldöntésében,

*b)* a fakivágás e rendelet szerinti jogi, illetve pénzügyi következményei megítélésében.”

**4. §**

A Zöldrendelet 7. § (1)–(2) bekezdésének helyébe a következő rendelkezés lép:

„7. § (1) A kivágott fa esetében (annak helyétől függően) a pótlási kötelezettség a kivágott fa törzsátmérőjének

*a)* 120 %-a közterületen,

*b)* 100 %-a nem közterületen.

Amennyiben a telepítésre nincs lehetőség a pótlás részben, vagy egészben pénzbeli megváltással teljesíthető. Az eset egyedi körülményeit figyelembe véve törekedni kell arra, hogy a pótlás lehető legnagyobb részben – de túltelepítést nem eredményezve – azon az ingatlanon történjen, amelyről fát vágtak ki. A pótlás részleteiről – különösen az ingatlan előtti közterületen történő pótlás lehetőségéről – hatósági szerződés köthető. A számításnál a kerekítés szabályait kell alkalmazni.

(2) A pótlási kötelezettség, – amennyiben más jogszabály eltérően nem rendelkezik – az ingatlan területén kivágott fa esetében

*a)* természetes úton kiszáradt, vagy természeti csapás miatt kivágandó fa (e tények a kérelem/bejelentés mellékleteként megküldendő – fényképfelvételt is tartalmazó – dokumentációval igazolandóak) pótlásánál annyi fát kell ültetni, ahányat kivágnak;

*b)* kertészeti szakvélemény alapján – különösen fabetegség, vagy más fához túl közel növés miatt – kivágásra javasolt fa esetén annyi fát kell ültetni, ahány darab kivágására a fényképfelvétellel is dokumentált szakvélemény javaslata kiterjed.”

**5. §**

A Zöldrendelet 7. §-a a következő (3)–(4) bekezdéssel egészül ki:

„(3) Bejelentés esetén az eljáró hatóság – hivatalból indított eljárásában – határozatot hoz a pótlási, vagy a megváltásra vonatkozó kötelezettségről.

(4) A pótlási kötelezettség teljesítése a bejelentést követő egy éven belül esedékes. A pótlás megtörténtét, illetve a használatbavételi engedély, a használatba vétel tudomásulvétele vagy a használatba vételről szóló hatósági bizonyítvány véglegessé válásának tényét az ügyfél bejelenti az eljáró hatóságnak.”

**6. §**

A Zöldrendelet 8–9. §-a helyébe a következő rendelkezés lép:

„8. § (1) A fapótlás helyett a pénzben történő megváltás összege az előző naptári évben a Budaörs Város közterületein elültetett fák ültetési költséggel együtt számított átlagárának összege, melyet Budaörs Város Önkormányzata éves költségvetési rendeletében határoz meg.

(2) Ha a pótlásra irányadó határidő – részben vagy egészben – eredménytelenül telt el, az eljáró hatóság a nem pótolt rész tekintetében a megváltási összeg megfizetésére kötelezi az ügyfelet (pótlási kötelezettség átváltása).

(3) A pótlási, illetve a megváltás megfizetésére vonatkozó kötelezettség teljesítése nem mentesít az egyéb jogszabályi előírások megszegése (különösen az engedély, illetve bejelentés nélkül történő fakivágás) miatti bírság alól.

9. § (1) Indokolt kérelem esetén az eljáró hatóság részletfizetést engedélyez.

(2) A havi részlet megfizetésének elmulasztása esetén a fennmaradó teljes összeg megfizetése válik esedékessé.”

**7. §**

A Zöldrendelet 10. §-a a következő (3a) bekezdéssel egészül ki:

„(3a) A tényállás tisztázásához az eljáró hatóság becslést is alkalmazhat, ha a rendelkezésre álló adatok nem elegendőek, vagy egymásnak ellentmondanak (különösen, ha nincs kérelem/bejelentés, vagy az abban foglaltak ellentétesek műholdas, vagy egyéb felvételekkel). A becslés során alkalmazandó szabály, hogy

*a)* a lemérhető lombkorona-átmérőjű fa huszadakkora törzsátmérőjű,

*b)* az egymáshoz érő lombkoronájú fák esetén 10 négyzetméterenként egy fa áll,

*c)* minden fa legalább 10 cm törzsátmérővel rendelkezik,

*d)* vélelmezni kell, hogy – ha már csak az mérhető – a tuskó átmérője megegyezett a földfelszín fölött 1 m-rel mérhető törzsátmérővel.”

**8. §**

A Zöldrendelet 10. § (8) bekezdése helyébe a következő rendelkezés lép:

„(8) Amikor az alkalmazandó jogszabályok alapján új épület építésére irányuló építési tevékenység esetén szakmai konzultáció, vagy településképi véleményezés iránti kérelem terjesztendő elő, azzal egyidejűleg legalább 1:200 méretarányú kertépítészeti tervet kell benyújtani a jegyző részére.”

**9. §**

A Zöldrendelet 10. § (9) bekezdés *b)* pontja a következő franciabekezdéssel egészül ki:

*[(9) A kertépítészeti terv tartalmaz:*

*b) helyszínrajzot (legalább 1: 200 léptékben)]*

„- a kivitelezés során megszüntetendő zöldfelület lehatárolásával,”

**10. §**

A Zöldrendelet 10. § (10) bekezdése helyébe a következő rendelkezés lép:

„(10) A kertépítészeti tervben szereplő munkálatok szerint kell eljárni; annak teljesítését

*a)* növényirtás tekintetében a kivitelezés során,

*b)* a zöldfelület jogszabályoknak megfelelő kialakítását a használatbavételi engedély véglegessé válása, a használatba vétel tudomásulvétele vagy a használatba vételről szóló hatósági bizonyítvány véglegessé válásának tényéről szóló bejelentés kézhezvételétől számított 60 napon belül a jegyző hivatalból ellenőrzi. A teljesítés megfelelő indok esetén külön bejelentésre egyszer halasztható, a vegetációs periódusnak megfelelően tavaszra, vagy őszre.”

**11. §**

A Zöldrendelet 15. §-a a következő (10)–(11) bekezdéssel egészül ki:

*[15. § E rendelet alkalmazása szempontjából:]*

„(10) Fa: Minden olyan fás szárú növény, mely nem a talajszintben ágazik el. Ilyenek a lombhullató fák (különösen gesztenyefa, tölgyfa, akácfa), a díszfák (különösen díszkörték, vérszilvák, díszalmák, díszgalagonyák), továbbá azon tűlevelűek, örökzöldek melyek oszlopos, központi törzses növekedésűek (különösen lucfenyő, feketefenyő, borókák, ciprusok, hamisciprusok, tujafélék, azonban kivételek a terülő és kúszó örökzöldek).

(11) Vegetációs időszak: Általánosan az április 1. napjától szeptember 30. napjáig tartó időszak, illetve – ha az általánostól eltér – amely időszak alatt az adott növényfaj aktív anyagcserét folytat, zöld hajtást, lombot fejleszt, vagy termést hoz (fák esetében lombhullásig tart).”

**12. §**

A Zöldrendelet 15/A. §-a helyébe a következő rendelkezés lép:

„15/A. § (1) A pótlási kötelezettséggel kapcsolatos segítségnyújtás [6. § (5) bekezdés], a pénzbeli megváltására vonatkozó kérelem elbírálása, a pótlási kötelezettség megállapítása, a pótlási kötelezettség pénzben történő megváltási összegének meghatározása a jegyző hatásköre.

(2) A 11. § (2) bekezdésében megjelölt forrás 11.§ (3) bekezdés szerinti felhasználásáról szóló döntés, valamint a 13. § (1) bekezdésében megjelölt tulajdonosi hozzájárulásról szóló döntés a polgármester hatásköre.”

**13. §**

A Zöldrendelet

*a)* 2. § (2) bekezdésében az „a fák védelméről szóló 21/1970.(VI.21.) Korm. rendelet” szövegrész helyébe az „a fás szárú növények védelméről szóló 346/2008. (XII. 30.) Korm. rendelet” szöveg,

*b)* 5. § (1) bekezdésében a „az elkülönítetten kezelt számlára (7. §)” szövegrész helyébe a „Budaörs Város Önkormányzata részére” szöveg,

*c)* 6. § (1) bekezdésében a „bejelentés-köteles tevékenység és az önkormányzat tudomásulvétele esetén” szövegrész helyébe a „végleges hatályú engedély birtokában” szöveg,

*d)* 6. § (2) bekezdésében

*da)* az „A bejelentésnek” szövegrész helyébe az „A kérelemnek és a bejelentésnek” szöveg,

*db)* a „munka rövid leírását” szövegrész helyébe a „munka indokát és rövid leírását” szöveg,

*e)* 10. § (1) bekezdésében az „Önkormányzat költségvetésében elkülönítetten kezelt számlára” szövegrész helyébe az „Önkormányzata részére” szöveg,

*f)* 10. § (2) bekezdésében a „facsemeték” szövegrész helyébe a „facsemeték, továbbá a 4. mellékletben felsorolt invazív és nem engedélyezett fajok” szöveg,

*g)* 10. § (5) bekezdésében a „jogerőre emelkedésétől” szövegrész helyébe a „véglegessé válásától” szöveg,

*h)* 10. § (6) bekezdésében

*ha)* az „engedély” szövegrész helyébe a „bejelentés” szöveg,

*hb)* a „szabálysértési eljárás lefolytatásán túl” szövegrész helyébe a „bírságon túl, az eset körülményeit – különösen a telek méretének, zöldfelületének – figyelembe vételével” szöveg,

*hc)* a „kötelezhető” szövegrész helyébe a „kötelezendő” szöveg,

*i)* 14. § (1) bekezdésében az „stb.” szövegrész helyébe a „cserjegondozás” szöveg,

*j)* 15. § (9) bekezdésében a „átlagára” szövegrész helyébe az „átlagára alapján határozandó meg” szöveg

lép.

**14. §**

A Zöldrendelet

*a)* 1. melléklete helyébe az 1. melléklet,

*b)* 2. melléklete helyébe a 2. melléklet,

*c)* 4. mellékelte helyébe a 3. melléklet

lép.

**15. §**

Hatályát veszti a Zöldrendelet

*a)* III. Fejezetének címében az „ENGEDÉLYEZÉSÉNEK” szöveg,

*b)* 11. § (2) bekezdésében az „engedélyezésének” szöveg.

**2. Budaörs város önkormányzatának szervezeti és működési szabályzatáról szóló 36/2010. (XI.12.) önkormányzati rendelet módosítása**

**16. §**

(1) Budaörs város önkormányzatának szervezeti és működési szabályzatáról szóló 36/2010. (XI.12.) önkormányzati rendelet 1. melléklet 1.32. pontjának helyébe a következő rendelkezés lép:

„1.32. Döntést hoz a fakivágások engedélyezésének kapcsán fizetendő fa érték, a meglévő zöldterület, zöldfelület megszüntetése esetén fizetendő zöldfelületi érték befizetések, a közhasználatú zöldfelülettel kapcsolatos, a növényzet megkárosításából vagy kivágásával kapcsolatban kiszabott bírságokból befolyó összeg, valamint az önkormányzathoz zöldfelületekkel kapcsolatban befolyó egyéb összegeket fák pótlására, zöldfelületek létesítésére, felújítására, korszerűsítésére, illetve ilyen tárgyú lakossági kezdeményezések támogatására fordítható felhasználásáról, valamint a lakossági és más nem önkormányzati kezdeményezésű közterületi zöldfelület-alakításhoz önkormányzati tulajdonosi hozzájárulásról [29/2004. (V. 25.) önkormányzati rendelet 15/A. § (2) bekezdés].

(2) Budaörs város önkormányzatának szervezeti és működési szabályzatáról szóló 36/2010. (XI.12.) önkormányzati rendelet 1. melléklet 11. pontjának helyébe a következő rendelkezés lép:

„11. Jegyző

A jegyző Képviselő-testület által átruházott hatásköre

11.1.

„1.32. Segítséget nyújt, illetve döntést hoz a pótlási kötelezettség pénzbeli megváltására vonatkozó kérelem elbírálása, a pótlási kötelezettség megállapítása, a pótlási kötelezettség pénzben történő megváltási összegének meghatározása tárgyában [29/2004. (V. 25.) önkormányzati rendelet 15/A. § (1) bekezdés].

11.2. Döntést hoz a közösségi együttélés alapvető szabályait sértő magatartás elkövetése miatt induló eljárásban [a közösségi együttélés alapvető szabályairól, valamint ezek megszegésének jogkövetkezményeiről szóló 12/2013. (IV.15.) önkormányzati rendelet 3. §].”

**3. A közösségi együttélés alapvető szabályairól, valamint ezek megszegésének jogkövetkezményeiről szóló 12/2013. (IV.15.) számú önkormányzati rendelet módosítása**

**17. §**

A közösségi együttélés alapvető szabályairól, valamint ezek megszegésének jogkövetkezményeiről szóló 12/2013. (IV.15.) számú önkormányzati rendelet 10. §-a helyébe a következő rendelkezés lép:

„10. § (1) A közösségi együttélés alapvető szabályait sértő magatartást követ el az, aki

*a)* Budaörs város zöldfelületeinek és zöldterületeinek megóvásáról, használatáról, fenntartásáról és fejlesztéséről szóló 29/2004.(V.25.) önkormányzati rendelet 4. §-ában, 5. § (3) és (5) bekezdésében, 6. § (1) és (3) bekezdésében, 7. § (1)–(2) és (4) bekezdésében, 10. § (2), (7)–(8) és (10) bekezdésében, 13. § (1) bekezdésében és 14. § (1) bekezdésében foglaltakat,

*b)* az országos településrendezési és építési követelményekről szóló 253/1997. (XII. 20.) Korm. rendelet építmények elhelyezésével összefüggő terepalakításra és az ahhoz kapcsolódó növényállomány megváltoztatására vonatkozó előírásokat,

*c)* Budaörs város helyi építési szabályzatáról szóló 24/2014. (IX.29.) önkormányzati rendeletében a zöldfelület méretére vonatkozó előírásokat,

*d)* Budaörs város településképének védelméről szóló 28/2017. (IX.21.) önkormányzati rendeletében előírt fatelepítésre vonatkozó előírásokat,

*e)* közterületen lévő fás szárú növényt a fás szárú növények védelméről szóló kormányrendeletben meghatározott engedély nélkül kivág, vagy e rendelet szerinti kivágással kapcsolatos bejelentési kötelezettségét

megszegi.

(2) E §-ban meghatározott magatartás esetén kiszabható közigazgatási bírság legmagasabb összege kétszázezer forint. A bírság megállapítása tekintetében figyelembe kell venni:

*a)* külön-külön állapítandó meg

*aa)* minden el nem ültetett fa esetében,

*ab)* minden kivágott fa esetében;

*b)* minden, telekméretre vetített, az előírásoktól (ideértve az előírásokat nem sértő kertépítészeti tervben foglaltakat is) a zöldfelület hátrányára való 1%-os eltérés után a bírság legmagasabb összege állapítandó meg

*ba)* szükségtelen növényirtással érintett terület esetében,

*bb)* a megvalósítandó zöldfelület hiányzó része esetében;

*c)* egy vegetációs időszakban egy alkalommal szabható ki; újabb vegetációs időszakban ismételten kiszabható.

(3) E §-ban meghatározott magatartás esetén helyszíni bírság is kiszabható, melynek legmagasabb összege százezer forint.”

**4. Záró rendelkezés**

**18. §**

Ez a rendelet a kihirdetését követő 30. napon lép hatályba.

Budaörs, 2020. szeptember

|  |  |
| --- | --- |
| **Wittinghoff Tamás**  **polgármester** | **dr. Bocsi István**  **jegyző** |

*1. melléklet*

*1. melléklet a 29/2004. (V.25.) önkormányzati rendelethez*

BUDAÖRS POLGÁRMESTERI HIVATAL

fakivágási engedély kérelem **közterületen** álló fákra

1. A kérelmező\* neve (megnevezése): ………………………………………………………

lakcíme (székhelye) ………………………………………………………

gyors elérhetősége (telefon, e-mail) ………………………………………

2. A kérelem tárgyát képező fa:

|  |  |  |  |
| --- | --- | --- | --- |
| Faja | Törzsátmérője\*\* | Törzskerülete | Db |
|  |  |  |  |
|  |  |  |  |
|  |  |  |  |

3. A kérelmezett fakivágás helyszíne: Budaörs, ..…………….……………… Hrsz:………

|  |
| --- |
| 4. Vázlatos ábra: |

5. A fa kivágásának indoka: …………………………………………………………………..

…………………………………………………………………………………………………

…………………………………………………………………………………………………

6. A kivágás tervezett időpontja: ……………………………………………………………..

Kelt: …….…………………………..

……………………….

kérelmező

\*Ha a kérelmező, nem azonos a tulajdonossal, igazolnia kell a fával való rendelkezési jogosultságát.

\*\* Földfelszíntől 1 m magasságban mérve.

*2. melléklet*

*2. melléklet a 29/2004. (V.25.) önkormányzati rendelethez*

BUDAÖRS VÁROS POLGÁRMESTERI HIVATAL

Fakivágás bejelentése

1. A bejelentő\* neve (megnevezése): …………………………………………………………

lakcíme (székhelye) ………………………………………………………….

gyors elérhetősége (telefon, e-mail) …………………………………………

2. A kérelem tárgyát képező fa:

|  |  |  |  |
| --- | --- | --- | --- |
| Faja | Törzsátmérője\*\* | Törzskerülete | Db |
|  |  |  |  |
|  |  |  |  |
|  |  |  |  |

3. A bejelentett fakivágás helyszíne: Budaörs, ……………………………………Hrsz:……

**A kivágandó fát/fákat feltüntető vázlatos, felülnézeti ábrát a bejelentési lap hátoldala, vagy – elektronikusan benyújtott bejelentés esetén – külön lap tartalmazza!**

4. A fa kivágásának indoka (a megfelelő aláhúzandó):

* a fa természetes úton kiszáradt,
* természeti káresemény (pld. viharkár) annyira megrongálta, hogy kivágandó,
* egészségben, vagy építményben történő káresemény megelőzése,
* túltelepítés,

Építési tevékenység:

* építési engedély köteles épület építése, bővítése (nem lakóépület),
* egyszerű bejelentés köteles épület építése, bővítése (lakóépület),
* településképi bejelentési eljárás köteles építmény (melléképület, kerítés, stb.)

Egyéb (éspedig): ………………………………………………………………………………

5. A kivágás tervezett időpontja: (bejelentés + min. 5 nap) ………………………..................

6. A pótlás tervezett időpontja: ………………………………………………………………..

7. Nyilatkozatok\*\*\*:

*a)* Kérelmemhez – a kivágás indokoltságát igazoló – fényképfelvételt mellékelek: igen/nem

*b)* Kérek segítséget a kivágás indokoltságának eldöntésében: igen/nem

*c)* Kérek segítséget a pótlás/megváltás meghatározásában megítélésében: igen/nem

Budaörs, …………………………..

…………………….

bejelentő

\*Ha a bejelentő, nem azonos a tulajdonossal, igazolnia kell a fával való rendelkezési jogosultságát.

\*\*1 m magasságban mérve.

\*\*\* Megfelelő válasz (igen/nem) aláhúzással jelölendő.

*3. melléklet*

*4. melléklet a 29/2004. (V.25.) önkormányzati rendelethez*

**Pótlásra ajánlott fák**

I. A fák telepítésére 3 nagyobb csoportból választhatnak: lombhullató fák, ezek egy szűkebb csoportja a díszfák vagy tűlevelű, örökzöldek.

Telepítésnél az alábbi feltételek szerint választunk fát:

- a telepítendő fa habitusa (magasság, lombkorona-szélesség),

- a telepítendő fa igénye,

- termőhely adottságai: talaj, terep és mikroklíma,

- tenyészterület mérete,

- vezeték, közmű közelsége, védőtávolságok betartása.

Elsősorban őshonos fafajokat, fajtákat javaslunk telepíteni, másodsorban az őshonos fafajok kertészeti változatait és harmadsorban nem őshonos fajok kertészeti változatait. Invazív fajok telepítése tilos!

II. Az alábbi fafajokat javasoljuk ültetésre:

1. Őshonos:

|  |  |  |
| --- | --- | --- |
|  | A | B |
| 1. | Acer campestre (mezei juhar), | Fraxinus ornus (virágos kőris) |
| 2. | Acer platanoides (korai juhar) | Fraxinus excelsior (magas kőris) |
| 3. | Betula pendula (bibircses nyír) | Tilia cordata (kislevelű hársfa), |
| 4. | Carpinus betulus (közönséges gyertyán) | Tilia plathyphyllos (nagylevelű hárs) |
| 5. | Sorbus aria (lisztes berkenye) | Quercus sp. (tölgyfélék) |
| 6. | Sorbus aucuparia (madárberkenye) | Ulmus minor (mezei szil) |
| 7. | Sorbus torminalis (barkóca berkenye) | Taxus baccata (tiszafa) |

2. Őshonos kertészeti változatok:

|  |  |  |
| --- | --- | --- |
|  | A | B |
| 1. | Fraxinus ornus ’Mecsek’ (gömbkőris) | Quercus robur ’Fastigiata’ (oszlopos tölgy) |
| 2. | Acer platanoides ’Crimson King’ (vérjuhar) | Robinia pseudoacacia 'Umbraculifera' (gömbakác) |
| 3. | Carpinus betulus ’Fastigiata’ (oszlopos gyertyán) | Fraxinus angustifolia 'Raywood' (keskenylevelű kőris) |
| 4. | Acer campestre ’Nanum’, Acer platanoides ’Globosum’ (gömbjuharok) | Sorbus aucuparia ’Fastigiata’ (oszlopos madárberkenye) |

3. Nem őshonos kertészeti fajok:

|  |  |  |
| --- | --- | --- |
|  | A | B |
| 1. | Ginkgo biloba (páfrányfenyő) | Prunus serrulata ’Kansan’ (japán díszcseresznye) |
| 2. | Parrotia persica (perzsa varázsfa) | Koelreuteria paniculata (bugás csörgőfa) |

III. Invazív fajok (tilos ültetni, szaporítani) és nem engedélyezett fajok:

|  |  |  |
| --- | --- | --- |
|  | A | B |
| 1. | Fraxinus pennsylvanica (amerikai kőris) | Paulownia tomentosa (császárfa és alfajai) |
| 2. | Ribes aureum (arany ribiszke) | Acer negumdo (zöld juhar) |
| 3. | Ailanthus altissima (bálványfa) | Eaeagnus angustifolia (keskenylevelű ezüstfa) |
| 4. | Acer saccharinum (ezüst juhar) | Lycium barbarum (közönséges ördögcérna) |
| 5. | Robinia pseudoacacia (fehér akác) | Gleditsia triacanthos (lepényfa) |
| 6. | Amorpha fruticosa (gyalogakác) | Celtis occidentalis (nyugati ostorfa) |
| 7. | Padus serotina (kései meggy) | Rhus typhina (torzsás ecetfa) |

**„A” változat**

**Általános indokolás**

A Kúria Önkormányzati Tanácsának Köf.5011/2020/5. számú határozata megállapította, hogy más jogszabályba ütközik, ezért azt hatálybalépése napjára visszamenőlegesen hatállyal megsemmisítette egy másik önkormányzatnak a közösségi együttélés alapvető szabályairól és azok megsértésének a jogkövetkezményeiről szóló rendeletének azon pontját, amely szerint jogszabályt sért, aki zöldterületre vagy közterületen található zöldfelületre – az arra kijelölt földrészletet kivéve – gépjárművel behajt, vagy ott várakozik. A rendelkezés megsemmisítésének indoka, hogy a közúti közlekedés rendjére vonatkozó törvényi szabályozással azonos tárgyú (KRESZ szerinti szabálysértés), de a közösségi együttélés alapvető szabályai körében megalkotott helyi szabályozás a jogalkotást – törvényi felhatalmazás hiányában – indokolatlanul többszintűvé teszi.

*Budaörs város zöldfelületeinek és zöldterületeinek megóvásáról, használatáról, fenntartásáról és fejlesztéséről szóló 29/2004. (V.25.) önkormányzati rendeletének* (a továbbiakban: Zöldrendelet) 4. § *g)* pontja előírja: „Közhasználatú zöldterületen és zöldfelületen tilos járművel a zöldterületen közlekedni, parkolni”. E rendelkezés – tekintettel a Kúria döntésére – párhuzamos jogalkotás lehet közút területén. Emiatt szükséges egyértelművé tenni a parkoló személyek, valamint az eljáró hatóság (rendőrség, illetve közterület felügyelet) számára, hogy a Zöldrendelet kizárólag a nem közúti zöldfelület esetében alkalmazandó.

Szükséges továbbá az elmúlt évek során felhalmozódott gyakorlati tapasztalat alapján a Zöldrendelet olyan – kisebb terjedelmű – módosítása, amely segít abban, hogy az eljáró hatóság a hatásköre gyakorlása során a szakszerűség, az egyszerűség, az ügyféllel való együttműködés (a hatóság aktívan segíti a szakszerű ügyféli döntéshozatalt és kivitelezést) és a jóhiszeműség követelményeinek megfelelően járjon el.

**Részletes indokolás**

*Az 1. §-hoz*

A kivétel rögzítése egyértelművé teszi, hogy a közúti közlekedésre vonatkozó szabályok megsértése esetén (pl. tilosban parkolás közúton) nem a Zöldrendeletben található szankciórendszer alkalmazandó; a szabályozás nem párhuzamos, hanem kisegítő.

*A 2. §-hoz*

A bejelentés előzetességének előírása nem újdonság, hiszen a jogintézmény gyakorlatából eddig is ez következett. Többlet a legalább 5 munkanap előírása, ami egyértelműbbé teszi a kivágást kérő/bejelentő számára, hogy a kivágás indokoltságát a hatóság – előzetesen, tényállás tisztázása keretén belül – meddig ellenőrizheti. Egyidejűleg rögzítve lett, hogy sürgős esetben történő kivágáskor az utólagos bejelentéshez – szintén az indokoltság ellenőrzése, illetve a tényállás utólagos tisztázhatósága céljából – (fotó)dokumentáció csatolandó.

*A 3. §-hoz*

A kiegészítés a gyakorlat jogszabályi rögzítésével hozza széleskörű nyilvánosságra az alkalmazandó jogszabályi rendelkezéseket, a fabetegségeket, illetve a pótlás helyetti megváltással kapcsolatos pénzügyi műveleteket nehezebben értelmező, de jogkövetési szándékú kérelmező/bejelentő számára, hogy fordulhat segítségért a jegyzőhöz. Továbbá a jegyző – ha annak szükségességét maga észleli – tájékoztathatja ezekről az ingatlantulajdonosokat/-használókat.

*A 4-5. §-hoz*

A szabályozás egyértelműen rögzíti a fapótlási kötelezettséget – különböző elvárást érvényesítve a magán- és a közterületi helyük függvényében – utóbbi tekintetében magasabb az elvárás, hiszen az önkormányzatnak nagyobb terület áll rendelkezésére, mint egy-egy ingatlantulajdonosnak. Megszüntetésre kerül továbbá a minimum 40%-os helybeni pótlási kötelezettség, hiszen egyes területeken ez sem lehetséges. E helyett ajánlás kerül megfogalmazásra a helybeni pótlás maximalizálására, valamint annak lehetőségét rögzítené a jogszabály, hogy a fakivágó hatósági szerződésben is megállapodhat az önkormányzattal (pl. abban, hogy mennyi fát ültet saját, mennyit az ingatlana előtti közterületen, illetve – ha marad – mennyi faértéket vált meg pénzben). A szerződéskötést megelőző tárgyalások során a felek érvényesíthetik saját igényeiket és kölcsönösen előnyös megállapodásra juthatnak.

Az elmúlt évtizedek építkezési tapasztalata, valamint a fotoszintetizáló lombfelület-nagyság értékének egyre egzaktabb meghatározhatósága miatt hatályon kívül helyeződik az építkezésekre és a gyümölcsfákra vonatkozó pótlási „kedvezmény” (kevesebb törzsátmérőjű fával, illetve egyáltalán nem pótlandó). Kevesebb törzsátmérővel való pótlás csak akkor lehetséges, ha a kivágás ténye önmagában „előnyt” hordoz. Előnyös lehet például, ha egy vastag törzsű, de kiszáradt fa, helyén egy db új fát ültetnek, illetve három túl – szakmailag hozzáértő ember által érvekkel is alátámasztottan – közel álló fából a középső akár pótlás nélkül kivágásra kerül, hogy a két megmaradó megfelelő lombkoronát növesszen). Ilyen „kedvezmények” alkalmazását azonban – a kellően tisztázott tényállás érdekében – megfelelően (fotó)dokumetálni kell. A gyakorlati tapasztalatok alapján rögzítésre kerül, hogy mind közterületen, mind magánterületen történő fakivágás esetén a hatóság kiszámolja, és az ügyféllel közli, hogy mennyi fát kell pótolnia, illetve – ha részben, vagy egészben megváltás történik – milyen összeget kell megfizetnie.

*A 6. §-hoz*

Jogszabály-szerkezeti szempontú átalakítás történik azzal, hogy a 15. §-ban található az értelmező rendelkezések közé kerül a túltelepítési egység fogalma, valamint a mellékletből normaszövegbe kerül a megváltási összeg. Ezáltal a 8–9. §-ok és a 4. melléklet tartalma újra megállapítható; azokban részletesebben rögzíthető a jelenlegi gyakorlat, illetve a gyakorlati tapasztalatok alapján szükséges jogszabályi rendelkezések. Másrészt törlésre kerülnek a kertészeti szakvélemény intézményével kezelhető különleges és gazdasági besorolású ingatlanokra vonatkozó szabályok. Továbbá egyértelműen rögzül a – végrehajtható – pénzfizetésre vonatkozó kötelező határozat abban az esetkörben, amikor az ügyfél elmulasztotta pótlási (nem megváltási) kötelezettségét.

Tekintettel arra, hogy vastagabb törzsű, illetve több egyedet is érintő fakivágás esetén a megváltás (és az esetleges bírság) összege többmilliós nagyságrendű is lehet, indokolt a részletfizetés lehetőségének rögzítése a jogszabályban.

*A 7. §-hoz*

A gyakorlati tapasztalatok alapján szükséges kiegészítő-szabályt rögzíteni az adathiány, illetve az ellentmondó adatok esetére. Szerencsére Budaörs számára évente frissülő, 1:200 arányig nagyítható műholdas felvételek állnak rendelkezésre, valamint a Google Street view internetes adatbázis is segíthet a tényállás tisztázásában. Centiméterre pontos adatokat azonban – különösen utólag, a bizonyítékok „eltüntetése” esetén – képtelenség megállapítani. A jogszabályi előírás alkalmazásával lehetséges a pótlási/megváltási kötelezettség – lehetőségekhez képest – megfelelőbb megállapítása. Nyilvánvaló azonban, hogy az esetek egy részében alábecslés, másrészben túlbecslés történik; utóbbi esetben (tehát amikor az ügyfélnek valahány %-kal többet kell pótolnia, mint amennyit kivágott) irányadó a Kúria Köf.5.001/2019/4. számú határozatában rögzítette, hogy a 150%-os pótlás előírása még szakmailag indokolt lehet és nem számít szankciónak.

*A 8-10. §-hoz*

Tekintettel arra, hogy helyben megszűntek az építési hatósági jogkörök, a zöldfelület-változás jogszerűsége ellenőrzésének lehetőségét is módosítani kell.

*A 11. §-hoz*

A módosítás két értelmező rendelkezéssel segíti a jogalkalmazást.

*A 12. §-hoz*

A polgármestertől a jegyzőhöz kerül azon hatáskör, amely a közterületek tekintetében – a fás szárú növények védelméről szóló 346/2008. (XII. 30.) Korm. rendelet alapján – a jegyzőt illeti.

*A 13 és 15 §-hoz*

A módosítások – a gyakorlati tapasztalatok alapján – kisebb mértékben módosítandó, kiegészítendő, hatályon kívül helyezendő rendelkezéseket érintenek a jogszabály alkalmazásának megkönnyítése céljából.

*A 14. §-hoz*

A Zöldrendelet 1. és 2. mellékletében található kérelem- és bejelentés-nyomtatványon az alábbi a kérelmező/bejelentő neve és címe mellett megadhatóvá válik a gyors elérhetősége (telefonszám, e-mail cím). Mivel kérelem esetében az engedélyezési eljárás során a hatóság tisztázni tudja, csak bejelentés esetén nyilatkozni lehet arról, hogy fényképfelvétel kerül csatolásra, illetve szakmai segítséget kér a bejelentő a kivágás indokoltságának megítélésében, vagy a pótlással/megváltással kapcsolatban (összegszerűséget nem tudja kiszámolni). A Zöldrendelet kiegészül a pótlásra ajánlott fák, valamint a pótlásra nem használható fák felsorolását tartalmazó 4. melléklettel.

*16. §-hoz*

Az SZMSZ-en átvezeti a 12. § szerinti hatáskör-változást.

*A 17. §-hoz*

Tekintettel arra, hogy a Zöldrendelet szabályainak megsértésére vonatkozó rendelkezések *a közösségi együttélés alapvető szabályairól, valamint ezek megszegésének jogkövetkezményeiről szóló 12/2013.(IV.15.) önkormányzati rendeletben* találhatóak, utóbbi rendelet megfelelő módosítása is szükséges. A módosítás átvezeti a Zöldrendelet szerkezeti változásait a szankciórendszert tartalmazó másik jogszabályon. Normaszinten rögzül továbbá, hogy a bírság kiszabásakor milyen szempontok veendők figyelembe annak érdekében, hogy a szankciónak valóban elrettentő ereje legyen (pl. több fa kivágása, vagy el nem ültetése esetén a szankció felső határa aránytalanságot eredményezne, ha a jogsértést nem minden egyes fára külön-külön állapítanák meg; ugyanígy a zöldfelületre vonatkozó előírások tekintetében 1-1 %-os eltérésenként szabható ki a legmagasabb bírság). Szankcionálási körébe vonja a Zöldrendelet mellett az országos településrendezési és építési követelményekről szóló 253/1997. (XII. 20.) Korm. rendelet (OTÉK) terepalakításra vonatkozó előírásainak, Budaörs város helyi építési szabályzatáról szóló 24/2014. (IX.29.) önkormányzati rendeletében (BHÉSZ) a zöldfelület méretére vonatkozó előírásainak és Budaörs város településképének védelméről szóló 28/2017. (IX.21.) önkormányzati rendeletében előírt fatelepítésre vonatkozó előírásainak megszegését. Az elmúlt években a környezetvédelem fontosságának (mind egyéni, mind városi/közösségi létszükséglet) tudatosulása miatt a bírság összege is megduplázódik, amivel eléri a törvényben előírt maximumot (200e Ft).

*A 18. §-hoz*

A hatályba léptető rendelkezés elegendő felkészülési időt biztosít.